ميݣيل دي سيرڤانطيس

ميݣيل دي سيرڤانتس ساڤيدرا (ب الصبنيولية: Miguel de Cervantes Saavedra) كان عسكري و كاتب مسرحي و روائي و شاعر صبنيولي تولد ف الكالا دي ايناريس، حدا مدريد، الصبنيول، ف 29 شتنبر 1547 (ماشي ماكد). كيتعتابر واحد من الشخصيات المهمة ف الادب الصبنيولي على المستوى ديال العالم كامل، و تّشهر بزاف ف العالم من بعد ما كتب الرواية المعروفة ديالو "دون كيخوطي دي لا مانتشا" ف عشر سنين مابين 1605 و 1615. هاد الرواية كاتعتابر وحدة من بين افضل الاعمال الروائية المكتوبة، و بزاف ديال النقاد الادبيين كيعتابروها هي اول رواية اوروپية و واحدة من بين الاعمال المخيرة ف الادب العالمي. الصبنيول دارت ليه تكريم كبير من بعد ما دارت تصويرة ديالو على العملة ديال 50 سنتيم. سيرڤانطيس كان عندو تاتير كبير على اللغة الصبنيولية حتى تسمات "اللغة ديال سيرڤانطيس". السيرة ديالو. واخا مشهور بزاف، جزء كبير بزاف من الحياة ديال سيرڤانطيس ما معروفش مزيان. سميتو، الخلفية ديالو، و حتى كيف كان داير هما حوايج اللي ما ماكدينش مزيان. واخا هو كان كيسينيي سميتو على الشكل ديال "Cerbantes"، الرسام ديالو خدّم السمية "Cervantes" و اللي ولات هي السمية الرسمية ديالو. من بعد، سيرڤانطيس خدّم السمية ديال "ساڤيدرا"، سمية ديال واحد الشخص من الفاميلة البعيدة، فعوض "كورطيناس" (السمية ديال مّو) اللي كان من المفروض تكون داخلة ف السمية ديالو على حساب الاعراف ديال التسمية ف الصبنيول. مجال اخر فيه خلاف هو التوجه الديني ديال سيرڤانطيس. ف القرن 16، بزاف ديال الصبنيول كانو عندهم اسلاف موريسكيين (المسلمين اللي بقاو مور الغزوة ديال ݣرانادا ف 1492) ولا اسلاف من الكونڤيرسوس (اليهود اللي عتانقو الكاطوليكية ف الوقت ديال الطرد ديال اليهود ف 1492). ضونك ما معروفش واش سيرڤانطيس كان كاطوليكي ولا كان واحد من هاد الناس. كاين قبول دابا على التاريخ ديال الزيادة د سيرڤانطيس، و اللي كيحددوه ف 29 شتنبر، و حتال القرن 18 عاد تعتارف ب شكل رسمي ب الكالا دي اينارس كا المدينة اللي تزاد فيها سيرڤانطيس. ميݣيل دي سيرڤانطيس هو لولد ديال رودريݣو سيرڤانطيس و ليونور دي كورطيناس. الاصل ديال رودريݣو من كوردوبا (الاندلس) فين الواليد ديالو، خوان دي سيرڤانطيس، كان محامي معروف من اصل يهودي. و الاصل ديالو من جهة مّو مازال ما ماكدش، بلحاق بزاف ديال المؤرخين كيقولو بيلا حتى هي كان اصلها يهودي. السنوات اللولة. رودريݣو كان ف الاغلبية ديال المرات عليه دين ولا كيقلب على خدمة. و كان كينتاقل دابا و ساعة من دار ل دار. ليونور جات من ارݣاندا ديل ري (Arganda del Rey) و ماتت ف اكتوبر 1593 ملي كانت عندها 73 عام. كانو عندها وراق كيبينو بيلا عندها سبعة د الولاد و كانت مرا قارية. ملي رودريݣو كان ف الحبس من اكتوبر 1553 حتال ابريل 1554، هي اللي تكلفات ب الفاميلة. الخوت ديالو كانو هما اندريس (تزاد ف 1543)، اندريا (تزادت ف 1544)، لويسا (تزادت ف 1546)، رودريݣو (تزاد ف 1550)، ماݣدالينا (تزادت ف 1554)، و خوان. عاشو كاملين ف كوردوبا حتال 1556 ملي مات جدهم. ل شي اسباب ما واضحاش، رودريݣو ما ستافدش من الوصية و الفاميلة غبرات و ما بقاتش كاتبان حتال 1564 ملي رودريݣو قرر يدير شكاية ف سيڤييا. سيڤييا كانت ف داك الوقت كاتعرف واحد الازدهار قتصادي كبير. و رودريݣو قدر يكري المباتة ل خوه الكبير اللي كان ماجسطير. ف 1566، الفاميلة رحلات ل مدريد. الخدمة مع العسكر. ف القرن 19، واحد الباحت كتاشف واحد المدكرة ديال البحت ديال البوليس على ميݣيل دي سيرڤانطيس ب التاريخ ديال 15 شتنبر 1569، اللي كيتّاهموه فيها ب جرح انطونيو دي سيݣورا. كاين قبول كبير دابا عند المؤرخين بيلا هاد المدكرة هي السباب علاش سيڤانطيس خلّا مدريد. من بعد رحلة طويلة بزاف، وصل ل روما اللي لقى فيها خدمة بسيطة ف الدار ديال خوليو اكواڤيڤا، سقايفي اللي كان دوّز عام ف مدريد، و تعيّن كاردينال ف 1570. ملي بدات الحرب مابين ڤينيسيا و العتمانيين ف 1570، الصبنيول تّاحدو مع ڤينيسيا ف العصبة المقدسة، تحالف تدار باش يدعم ڤينيسيا ضد العتمانيين. سيرڤانطيس، ملي شاف بيلا المدكرة ديال البحت د البوليس غاتكون ضعافت، قرر يسافر ل ناپولي، اللي ف داك الوقت كانت تابعة ل التاج ديال الاراݣون. القايد العسكري ديال ناپولي كان هو ارڤارو دي ساندي، اللي كان صديق ديال الفاميلة، و اللي من بعد عطا بلاصة ل سيرڤانطيس ف الماركيس ديال سانطا كروز. ف شتنبر 1571، سيرڤانطيس مشا مع الاسطول ديال جون د النمسة، و غلبو العتمانيين ف المعركة ديال ليپانطو. المسيرة الادبية ديالو. سيرڤانطيس كيقول بيلا كتب تقريبا 20 مسرحية، من هاد المسرحيات بقاو غير جوج اللي هما "الكونطرا ديال الدزاير"، مسرحية مبنية على الحبس ديالو ف الدزاير، و "الحصار ديال نومانسيا". من غير هادشي، و شي قصايد شعرية، سيرڤانطيس دوّز 20 عام ما نشر فيها والو. ملي جا يكتب "دون كيخوطي"، الهدف ديالو كان هو يتحدى الطريقة ديال الكتابة الراقية و كان باغي يطيّح من القيمة ديال الروايات ديال الفرسان. الاستعمال ديالو ل الوصف ديال الحياة الحقيقة و الاستعمال ديال اللغة ديال ديما كانو حوايج جداد على الناس ف داك الوقت و دغيا ولاو شعبيين. الاجزاء الجوج ديال "دون كيخوطي" مختالفين ف العمق ديالهم، بلحاق بحال بعضياتهم ف الوضوح و الرياليزم. الجزء اللول كان كوميدي و عجب الناس بزاف. و الجزء التاني كان معقد كتر و فيه تركيز كبير على الشخصيات و على الجانب الفلسفي ف القصة.